Klagte teen Fransman teruggetrek ná ooreenkoms | Maroela Media
Aanklagte van seksuele aanranding en crimen injuria teen Marius Fransman, voormalige voorsitter van die ANC in die Wes-Kaap, is Woensdag in die Kimberley-landdroshof in die Noord-Kaap teruggetrek.
Die Nasionale Vervolgingsgesag (NVG) het gesê dit is nadat ŉ bemiddelingsooreenkoms tussen die betrokke partye bereik is. Phaladi Shuping, woordvoerder van die NVG, het gesê die aanklaer is oortuig dat die klaer dit verstaan en daarmee saamstem, en dat die saak teruggetrek word.
“Aanklagte van seksuele aanranding en crimen injuria kan bemiddel word indien daar ŉ ooreenkoms tussen die partye is. Die aanklaer sou nie die terugtrek van die klagtes oorweeg het indien dit ŉ ernstige seksuele oortreding was waar die minimumvonnis toegepas sou word nie, soos verkragting.”
Fransman is daarvan beskuldig dat hy sy persoonlike assistent in 2016 by verskillende geleenthede seksueel aangerand het. Die beweerde aanrandings het destyds onderskeidelik in ŉ hotel in Kimberley, in die Noord-Kaap, en ook in Rustenburg ten tyde van die ANC se 8 Januarie-viering daardie jaar plaasgevind.
Die NVG het in Desember verlede jaar eindelik aangekondig dat hy gereed is om Fransman te vervolg waarna besluit is dat die saak in die Kimberley-landdroshof aangehoor sal word.
Een van die aanklagte hou verband met seksuele teistering, terwyl die ander verband hou met openbare verklarings deur Fransman wat die party in oneer geplaas het.
Fransman het deurentyd volgehou hy is onskuldig.
ANC Kimberley Marius Fransman
Geld wat stom is, maak reg wat krom is!
En daar kom nog een los.
Die regering verstaan nog nie sy eie boodskap aan vroue: JULLE is nie so belangrik soos ONS mans.
Geweet daar gaan niks van kom nie, die anc koop als om en geld praat
As daar geld betrokke is, dan moet dit mos prostitusie wees?
Aan die een kant,,,,BESKERM VROUE EN KINDERS… Aan die ander kant, mnr so en so is opgeskorte vonnis gegee, of saak is terug getrek vir die en daai seksuele aanranding….. Miskien kan dit n beter ‘verstaan’ prentjie skep as ons verduidelik word waarom die persoon nie verder vervolg word nie, nie net n ‘klaer het saak terug getrek nie’ kan die staat of ‘woman against woman en child abuse’ dit nie aanvat nie? Oh ja, in SA praat ons Mos deesdae sonder enige aksie…. Dis so so hartseer….